《元鞑攻日本败北歌》
宋代·郑思肖

东方九夷倭一尔，海水截界自区宇。地形广长数千里，风俗好佛颇富庶。

土产甚夥并产马，舶来中国通商旅。徐福庙前秦月寒，犹怨旧时嬴政苦。

厥今犬羊贪犹炽，瞠目东望心如虎。驱兵驾海气吞空，势力虽强天弗与。

鬼吹黑潮播海翻，雹大于拳密于雨。七千巨舰百万兵，老龙怒取归水府。

犬羊发怒与天敌，又谋竭力必于取。已刳江南民髓乾，又行并户抽丁语。

凶燄烧眼口竟哑，志士闷闷病如蛊。虽传漳州气燄盛，又闻襄阳已大举。

割据固足稍伸气，律以大义竟何补。纵遇圣明过尧舜，毕竟不是亲父母。

千语万语只一语，还我大宋旧疆土。曾梦苏武开笑口，云牧羝羊今尽乳。

仗节还汉欣欣然，须发尽白心如故。一念精烈无不通，天地为宾我为主。

高悬白眼混沌前，那肯以命落尘土。翻身鼓掌一笑时，万古万古万万古。

作者简介：郑思肖（1241～1318）宋末诗人、画家，连江（今属福建）人。原名不详，宋亡后改名思肖，因肖是宋朝国姓赵的组成部分。字忆翁，表示不忘故国；号所南，日常坐卧，要向南背北。亦自称菊山后人、景定诗人、三外野人、三外老夫等。曾以太学上舍生应博学鸿词试。元军南侵时，曾向朝廷献抵御之策，未被采纳。后客居吴下，寄食报国寺。郑思肖擅长作墨兰，花叶萧疏而不画根土，意寓宋土地已被掠夺。有诗集《心史》、《郑所南先生文集》、《所南翁一百二十图诗集》等。